Ancje se i servizis a mancjin, tra lis mês monts, al è dut un altri vivi
«O vevi voie di fâ alc di bon pe mê val». Pocjis peraulis, che a contin dut l’amôr di Mariangela Avon pe “sô” Val Tramontine li che e à vivût a dilunc prime di lâ a stâ a Spilimberc. In Val Tramontine, Mariangela e à lassât il cûr e al cûr – si dîs – no si comande. Cussì, intal Fevrâr dal 2020, e à pensât di meti in pîts une ativitât intal paîs dal pari, Tramonç Disot, trasformant in lavôr la sô grande passion pes rosis. Su terens di famee, e à tacât a semenâ flôrs: biei di viodi… e di mangjâ!
◆ Se la idee us somee stranie, tignît cont dal fat che di flôrs o ‘nt mangjais za un grum, di regule, e cence pensâi parsore: dal fîc al articjoc, dai brocui ae camamile, de malve aes rosis di coce e coçut.
◆ Mariangela Avon e à selezionât lis varietâts che a van miôr dacuardi cul ambient e il clime de Val Tramontine par podê otignî prodots di alte cualitât. “Fiori di Mari” e je une aziende agricule a conduzion familiâr specializade inte produzion biologjiche di flôrs comestibii e di plantis aromatichis. «La idee e nas de volontât di coniugâ la fuarte passion pe nature e il riclam ae tiere cul desideri di vierzi une ativitât imprenditoriâl in Val, une tiere siore di risorsis e cun grandis potenzialitâts, che e je daûr a provâ a invertî la tindince al dispopolament e al abandon, che e unìs i teritoris di mont».
◆ A Tramonç Disot, «o coltivìn lis nestris plantis in plen cjamp in mût naturâl, cence doprâ prodots fitosanitaris o robe chimiche, lant daûr de stagjonalitât. O cjapìn sù i flôrs e ju confezionìn a man, un par un, cun delicatece e tante cure par preservâ dutis lis lôr proprietâts. In gracie de culture biologjiche, a àn cualitâts naturâls ecezionâls, un bon arome e a son une vore biei, fatôrs che a favorissin il lôr ûs in cusine sedi intai dolçs (tortis, crostadis, biscots, pastis) sedi intes ricetis saladis tant che salatis, mignestris, cjars e prins plats. Lis rosis, frescjis e secjadis, a zontin colôr e gracie a ogni ricete, ma ancje savôr».
◆ Inviâ une ativitât e je simpri une sfide, ma fâlu in plene pandemie di Covid – cui principâi clients, i ristorants, in zenoglon – e domande tante determinazion e une biele dose di coraç. «Mi soi butade ta cheste aventure cence nissune esperience intal setôr agricul – e ricuarde Mariangela –. O ai simpri lavorât intes ativitâts di famee: papà al veve un albierc a Tramonç Disot, po une aziende di autotraspuarts e une piçule imobiliâr. O sin partîts dai terens di gno pari cun chê di creâ une coltivazion di noglârs e po o vin cuistât cualchi toc dongje; in Val a ‘nd è tancj bandonâts e plens di baraçs, e la proprietât fondiarie e je cetant framentade. O vin metût jù il prin etar di noglârs e 2 mil metris di flôrs che si puedin mangjâ. Cumò i etars a noglârs a son deventâts doi e 6 mil i metris coltivâts cun aromatichis e rosis. Il clime al è ideâl e la tiere une vore buine. Le vin svegrade e coltade, ma no masse, parcè che une volte su chescj terens a jerin orts e a son restâts morbits – e conte Mariangela che ju lavore cul om, marcjesan –. O tachìn a preparâju intal mês di Avrîl, a semenâ e a meti jù lis plantutis. La sfloridure e tache de metât di Jugn e e va indevant fin in Otubar, e, in chel, ancje la racuelte».
◆ Cualchi varietât di flôr – tant che il nastruç, la calendule, il scloponut, la barburice – di plui che jessi doprade tant che frescje, e ven secjade: une particolaritât de aziende “Fiori di Mari”. «Cun tante pazience, o tirìn vie i pics, che a son siôrs di antiossidants, e ju secjin pal plui in dissecjadôrs. Infin, ju metìn vie in grandis scjatis, intal sut e cence conservants». Cun chest passaç il gust e il profum a restin intens e i colôrs vivarôs, tant biei che «ristorants di alt nivel e ambients atents ae sielte des materiis primis, nus ai domandin par decorâ i plats che a servissin ae lôr clientele».
◆ La rose plui domandade de ristorazion e je la barburice, che e cres li che la tiere e je buine e no si doprin chimichis, e che e je ancje la preferide di Mariangela. Une vore preseâts ancje i flôrs di Cosmos bipinnatus, par decorâ salatis e dolçs; chei, crocants, de bocje di leon dal gust fresc e di pome; la viludine, speziade e che e nulìs di agrums; la calendule, cu la sô misture di notis picantis, dolcis e impeveradis.
◆ Il prossim pas al è chel di vierzi a Tramonç Disot un laboratori cun dut ce che al covente par secjâ e par lavorâ sul puest lis rosis e lis jerbis aromatichis, e vendilis. E, cui noglârs implantâts, tra cualchi an e tacarà ancje la produzion di nolis. «In Val, tra lis mês monts, al è dut un altri vivi. Pûr tra tantis dificoltâts – servizis che a mancjin, stradis mal metudis, assence di invistiments… –, ca sù o soi contente, o stoi ben», e dîs Mariangela, che, di vincj agns, e je segretarie de Pro Loco Valtramontina, motôr di tantis iniziativis che a àn fat cognossi la Val e la sô nature incontaminade, i siei savôrs autentics, tradizions, borcs e mistîrs antîcs. «La Val Tramontine e je patrimoni di ducj. E, cun cheste cussience, si sin simpri impegnâts, dì par dì, par tutelâle e valorizâle pes gjenerazions dal doman». ❚
:::::::::::::::::::::::::::::::::::::::::::::::::::::::::::::::::::::::::::::::::::::::::::
Lis “gnocis” cun farinis e formadis speciâi
Cualchi flôr al è bon par esaltâ salatis, altris a stan ben tes mignestris, altris ancjemò a son dolçs e cualchidun al beche. Une sorprese di guscj e une maravee pai voi che a van dacuardi cun farinis e formadis speciâi in prodots dai profums e savôrs unics. “Fiori di Mari” e furnìs i siei flôrs secs ae Aziende agricule Li.Re.Ste di Merlane di Trivignan, che cun chei e afine deliziosis caciotis di lat di vacje, e al For di comunitât “Pan dal Des-Distret di economie solidarie” a Udin, che al lavore lis farinis di grans antîcs de filiere curte “Pan e farine dal Friûl di Mieç” (atente ai aspiets produtîfs, ma ancje a chei comunitaris e sociâls ativant relazions tra produtôrs, trasformadôrs e consumadôrs). Cussì a nassin pagnochis bielis, che a san di bon e di just.
◆ In curt, in gracie di gnovis colaborazions, a rivaran ancje pastis di formenton e scaletarie artesanâl di alte cualitât. ❚
………………………………………………………………………………..
IL PROFÎL
“Fiori “Fiori di Mari” e je une aziende agricule a conduzion familiâr nassude par iniziative di Mariangela Avon, 55 agns, di formazion resoniere, origjinarie de Val Tramontine, che e à coinvolzût ancje la fie Paola Imperatori, titulâr de ativitât.
◆ Paola, 21 agns, e studie Fisiche te Universitât di Triest, e te aziende di famee si ocupe de part aministrative, ma ancje de fase delicade dal confezionament des rosis, in plui di frecuentâ i cors di formazion che a coventin. Mariangela – cul om – e met, invezit, lis mans te tiere: le prepare al miôr prime di semenâ e plantâ flôrs e aromatichis, le ten netade. E cjape sù lis rosis e e sta daûr a dutis lis fasis di essicazion e confezionament dai flôrs, che a vegnin vendûts in buteghis di paîs e intai marcjaduts e, pal plui, a ambients e ristorants che ju doprin par decorâ plats e creâ preparazions dai savôrs particolârs. Une riscuvierte resinte: ju dopravin ancje in epoche romane e in Cine aromai di miârs di agns.
◆ “Fiori di Mari” si presentarà al public cuntune schirie di jessudis sul cjamp, cun degustazions, tra Lui e Avost. Informazions sul sît www.rinatura.it ❚
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn unk fur_Latn fur_Latn fur_Latn fur_Latn